इस बड़ोइआ गी घर बनाए दे असैंगी अद्धी बरेस होई गेई ऐ, दस्सैं बरैं च साढ़ै घर पंज बोट होए, दौं गिरजां ते त्रै गिरझन, पंज नङा इक इक अंड़ा नास होंदा रेहआ, इक बारी लमकूरैं दे पींग-झटाहरे लैने करी अंड़ा आल्हड़ै हेठ कि’री भज्जिआ, दुई बारी अनदिक्खेआ ब्हा-खड़बात अंडै समेत आल्हड़े गी झन्कोरी गेआ, त्री बारी साढ़ी भुल्ल, रात चाननी, मदहोशी च पैंचड़े तांह्-तुआंह रखोए बड्डलै अंडा गैब हा, कुतै रातीं दा टिल्की गेदा हा खल्ल तलपड़ै पर। चौथी ते पंजमी बारी दा किछ थौह नेई, अस गासा उड्डरा दे हे जां धांह्‌म-धूनी च बैठे दे हे, पिच्छैं कोई सन्न देई मरिआ जां खबरै खरूद करी गेआ कोई, किछ सूह नेई लग्गी।